Diari Oficial de la Generalitat Valenciana


Sumari del DOGV 3536, del 12-07-1999 (1999/5782)

RESOLUCIÓ de 26 de maig de 1999, de la Direcció General de Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'acorda tindre per incoat l'expedient de delimitació de l'entorn de protecció i normativa de protecció de l'església arxiprestal de Sant Jaume Apòstol a Algemesí, València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3536

Data del DOGV
:   12-07-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/5782


Data del document
:   26-05-1999

Organisme emissor
:   Conselleria de Cultura, Educació i Ciència

Tipus de document
:   Resolució

Descriptors 

:   * València
    * patrimoni arquitectònic
    * protecció del patrimoni

RESOLUCIÓ de 26 de maig de 1999, de la Direcció General de Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'acorda tindre per incoat l'expedient de delimitació de l'entorn de protecció i normativa de protecció de l'església arxiprestal de Sant Jaume Apòstol a Algemesí, València. [1999/X5782]
  
Atés que per Reial Decret de 16 de novembre de 1979 (BOE de 18.1.1980), es va declarar monument l'església arxiprestal de Sant Jaume apòstol, sítia a Algemesí, a València.
  
Vist l'informe del Servici de Patrimoni Arquitectònic i Mediambiental favorable a la incoació de l'expedient de delimitació de l'entorn de protecció i normativa de protecció d'aquest monument.
  
Atés el que disposa la Disposició Transitòria Primera, apartat 2, de la Llei 4/1998, de la Generalitat Valenciana, d'11 de juny, del Patrimoni Cultural Valencià, sobre adaptació de les declaracions ja produïdes, així com els seus articles 27 i 28, la Direcció General de Patrimoni Artístic ha resolt:
  
1. Incoar expedient de delimitació de l'entorn de protecció de l'església arxiprestal de Sant Jaume apòstol d'Algemesí, València, i establir les normes de protecció referides a esta.
  
Els annexos que s'adjunten a la present resolució delimiten gràficament i literalment l'entorn de protecció i establixen les normes de protecció que han de regir-lo.
  
2. Seguir amb la tramitació de l'expedient d'acord amb les disposicions vigents.
  
3. Donar trasllat d'esta resolució a l'alcalde-president de l'Ajuntament d'Algemesí i fer-li saber que, de conformitat amb el que establix l'article 35 en relació amb el 27.4 de la Llei del Patrimoni Cultural Valencià, qualssevol actuacions en esta zona hauran de ser autoritzades per la Direcció General de Patrimoni Artístic sempre amb caràcter previ a la seua execució, i abans de l'aprovació d'atorgament de llicència municipal en el cas que esta siga preceptiva. A més a més, l'Ajuntament ho haurà de notificar a est centre directiu simultàniament a la notificació a l'interessat de les llicències urbanístiques i d'activitat concedides que afecten el monument o el seu entorn, d'acord amb allò que s'ha preceptuat en l'article 36.4 de la Llei del Patrimoni Cultural Valencià.
  
4. La incoació del present expedient de delimitació determina la suspensió de l'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'entorn que ara es delimita en els termes del punt anterior. Pel que fa a les ja atorgades hauran de sotmetre's preceptivament a la consideració d'este Centre Directiu amb vista a verificar la seua compatibilitat patrimonial en el termini de dos mesos comptats des de la publicació de la present Resolució, podent-se suspendre en la mesura que es revelen incompatibles o contradictòries amb les presents normes de protecció, de conformitat amb allò que s'ha disposat en l'article 33 de la Llei del Patrimoni Cultural Valencià.
  
5. Que la present resolució es publique en el Diari Oficial de la Generalitat Valenciana i en el Boletín Oficial del Estado i es comunique al Registre General de Béns d'Interés Cultural dependent de l'administració de l'estat per a la seua anotació preventiva.
  
La qual cosa es fa pública als efectes oportuns.
  
València, 26 de maig de 1999.- La directora general de Patrimoni Artístic: Carmen Pérez García.
  
Annex I
  
1. Justificació de la delimitació proposada.
  
La delimitació s'establix en funció dels següents criteris:
  
- Parcel·les que limiten directament amb la que ocupa el BIC i pot ser afectat, tant visualment com físicament per qualsevol intervenció que es realitze sobre elles.
  
- Parcel·les que recauen al mateix espai públic que el BIC i que constituïxen l'entorn visual i ambiental immediat i en el qual qualsevol intervenció que es realitze puga suposar una alteració de les condicions de percepció d'est o del caràcter de l'espai urbà.
  
- Espais públics en contacte directe amb el BIC i les parcel·les enumerades anteriorment i que constituïxen una part del seu ambient urbà immediat.
  
- Edificacions o qualsevol element del paisatge urbà que encara que no tinguen una situació d'immediatesa amb el BIC afecten de forma fonamental la seua percepció.
  
2. Delimitació de l'entorn
  
Origen: intersecció de l'eix del carrer Muntanya amb la prolongació de la mitgera sud de la parcel·la 20 de l'illa cadastral núm. 14775, Punt A.
  
Sentit: antihorari.
  
Línia delimitadora: des de l'Origen, la línia continua a sud per les posteriors de les parcel·les recaient al carrer Molí de la Vila de l'illa cadastral núm. 14113. Creua este últim carrer i travessa l'illa cadastral núm. 14976 per les mitgeres sud de les parcel·les núm. 22 i núm. 10. Travessa el carrer de les Figueres per a posteriorment continuar a nord incorporant les parcel·les números 15, 16, 17, 18, 19, 20, 21, 22 i 23 de l'illa cadastral núm. 14558. Creua la plaça Carbó i prosseguix per l'eix del carrer dels Verdeguer. Gira a oest per l'eix del carrer de Santa Bàrbara fins a la plaça Mare de Déu dels Dolors. S'introduïx a l'illa cadastral núm. 15254 i incorpora les parcel·les números 28, 29, 30, 31, 32, 1 i 2, per a travessar a continuació el carrer València i incloure les parcel·les 27, 28, 29 i 30 de l'illa cadastral núm.15070. Creua el carrer de Sant Sebastià i recorre les posteriors de les parcel·les recaients als carrers València i de les números 19 i 20 de l'illa núm.14155, continua per la mitgera sud de la parcel·la núm. 20 fins al punt d'origen.
  
Annex II
  
Normativa de protecció del monument i el seu entorn (article 28 de la Llei 4/1998, d'11 de juny, del Patrimoni Cultural Valencià).
  
Monument:
  
Article 1. S'atendrà allò que s'ha disposat en la Secció Segona, Règim dels béns immobles d'interés cultural, del capítol III, Títol II de la Llei 4/1998, d'11 de juny, de la Generalitat Valenciana del Patrimoni Cultural Valencià (DOGV de 18.6.1998) aplicable a la categoria de monument.
  
Article 2. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució d'estos fins. L'autorizació particularitzada d'ús se regirá segons allò que s'ha disposat per l'article 35 de la Llei del Patrimoni Cultural Valencià.
  
Entorn de protecció:
  
Article 3. Es mantindrà la parcel·lació històrica de l'entorn i s'acceptarà l'agrupació de les parcel·les, mentre no se supere una amplària final màxima de façana de 16 m.
  
Article 4. Les alineacions, amb caràcter general, seran les establides en la Revisió del Pla General d'Ordenació d'Algemesí, aprovada definitivament per la Comissió Territorial d'Urbanisme el 27 d'octubre de 1987 (BOP de 3.2.1988). No obstant el carrer de nova obertura que travessa les illes cadastrals 15601 i 15395, es considera disconforme amb els valors patrimonials que se protegixen en esta normativa. Ama esta finalitat es fa necessari reconsiderar la remodelació urbana mitjançant un pla especial a desenrotllar segons allò que es determina en l'article 34 de la Llei del Patrimoni Cultural Valencià, i conforme als criteris l'article 39.3 d'esta.
  
Article 5. L'altura de cornisa serà la mateixa de l'edifici actualment existent, sempre que no supere el nombre màxim de plantes de quatre (inclosa la baixa). Els edificis que superen est nombre de plantes se regirán pel règim d'ordenació. A tal efecte, en els supòsits que concloga la seua vida úil, es pretenguen obres de reforma de transcendència equiparable a la reedificació, una remodelació amb eliminació de les plantes superiors, o una substitució voluntària de estos se li aplicaran les ordenances de protecció d'esta normativa. Tot això sense perjuí de la possible aplicació de l'article 21 de la Llei del Patrimoni Cultural Valencià a estos immobles. L'altura màxima de cornisa per a estos últims s'establix en 12,50 m. L'edifici situat a l'illa cadastral núm. 14668, número de parcel·la 02, recaient a la plaça Major haurà d'adequar la seua altura de cornisa a la dels edificis limítrofs.
  
Article 6. L'ús característic dels edificis serà el residencial amb els usos compatibles acceptats pel pla general.
  
Article 7. Els edificis tradicionals, pel seu alt valor ambiental i testimonial d'una arquitectura i tipologia que caracteritza l'entorn del monument, hauran de mantindre les façanes visibles des de la via pública, preservant i restaurant els caràcters originaris d'estes.
  
Article 8. Les façanes de nova edificació o de remodelació d'aquelles que no siguen tradicionals s'adequaran amb caràcter estilístic a la tipologia i acabats de la zona atenent les següents disposicions:
  
- Les volades de coberta seran els tradicionals a la zona.
  
- Els buits seran de proporció vertical, disposició i dimensions característiques de la zona.
  
- Es prohibixen els acabats amb materials no tradicionals o que suposen la imitació d'altres materials.
  
- Els balcons seran de safata de grossor no superior a 15 cm, volada no superior a 50 cm, longitud màxima de 1.80 m i barana de ferro, i es prohibiran els miradors.
  
- La fusteria serà de fusta.
  
- Es prohibixen les persianes, excepte les persianetes exteriors enrotllables tradicionals.
  
Article 9. Les obres de reforma interior, que aconseguisquen el nivell de rehabilitació, que s'escometen als edificis inclosos en l'entorn hauran d'adequar la façana a les condicions estilístiques d'esta normativa.
  
Article 10. Les cobertes seran inclinades, de pendent màxim del 35 %, a dues aigües, de teula àrab. El carener estarà situat a una altura màxima de 2,25 m respecte a l'altura màxima de cornisa.
  
Article 11. Els elements que no estiguen regulats per la present normativa necessitaran l'autorització de la Conselleria de Cultura, Educació i Ciència - preceptiva- a tenor de l'article 35 de la Llei del Patrimoni Cultural Valencià per a qualsevol intervenció, fins i tot les regulades pels articles anteriors; esta autorització haurà de tindre en compte els criteris establits en l'article 39.3 d'esta llei.